ועדת הכלכלה, כנסת 17, פרוטוקול מספר 455, 2008-01-14 10:00

גלעד ארדן: בוקר טוב.

גלעד ארדן: אני מחדש את ישיבת ועדת הכלכלה.

גלעד ארדן: על סדר היום תקנות הטיס (רישיונות לעובדי טיס) (תיקון), התשס"ח-2007.

גלעד ארדן: יואב לבנה, בבקשה.

יואב לבנה: אני ראש תחום תקינה ברשות התעופה האזרחית.

יואב לבנה: עניינה של התקנה הבאה היא רישיונות לעובדי טיס.

יואב לבנה: התיקון שאנחנו מציעים נגזר מאמנת שיקגו שאנחנו חתומים עליה.

יואב לבנה: לאמנה הזאת יש 18 נספחים, ולפני שנתיים היה תיקון גדול לנספח מספר 1 שעניינו רישוי לעובדי טיס.

יואב לבנה: מה שעמד לנגד עיני הארגון זה, כמובן, בטיחות הטיסה והליכה לקראת המשתמשים.

יואב לבנה: התקנה עוסקת בשינוי תקופת תוקפה של תעודה רפואית; היא עוסקת בשינוי בהגבלות החלות על מבקשת תעודה רפואית בזמן היריון.

יואב לבנה: היום יש, לשמחתנו, טייסות שהן בהיריון – לא לשמחתנו הן בהיריון, אבל הן צריכות להסדיר את נושא ההעסקה- -

אבשלום וילן: היריון זאת מחלה?

יואב לבנה: לא.

יואב לבנה: זאת מחלה בריאה.

אבשלום וילן: ברמה העקרונית מתי היריון מוגדר כמחלה?

יואב לבנה: מי אמר שזאת מחלה?

יואב לבנה: אתה אמרת שזאת מחלה.

גלעד ארדן: לא כל מקום שיש בו הגבלות רפואיות זה אומר שזאת מחלה.

יואב לבנה: אתה הראשון שאומר שזאת מחלה.

יואב לבנה: "שינוי בהגבלות החלות על מבקשת תעודה רפואית בתקופת ההיריון".

יואב לבנה: זאת לא מחלה, זאת פריחה טובה.

יואב לבנה: "שינוי בהגבלות בשימוש בעדשות מגע ובמשקפי שמש בטיסה"; "עדכון איסורים החלים על נטילת תרופות פסיכו-אקטיביות ואלטרנטיביות".

אבשלום וילן: מה זה תרופות פסיכו-אקטיביות?

צביה בלאו: תרופות שמשפיעות על מצב ההכרה של הבן אדם.

אבשלום וילן: כל מיני תרופות אנטי דיכאוניות למיניהן?

יואב לבנה: נכון.

אבשלום וילן: שהגוף מתפקד יותר לאט?

צביה בלאו: הרופא הסביר שזה משפיע על מצב ההכרה של האדם.

יואב לבנה: אלה תרופות שניתנות באישור רופא הרשות או רופא תעופה.

יואב לבנה: יש עוד שאריות.

יואב לבנה: בפעם הקודמת שהתקנו את תקנות ההפעלה את הגדרת "לילה" לתקנת הרישיונות.

יואב לבנה: זה הרקע לשינוי שאנחנו מבקשים לעשות.

אבשלום וילן: יש פה רופא תעופתי?

אלי רוזנברג: כן.

אבשלום וילן: מה תפקידך?

אלי רוזנברג: אני מנהל המחלקה לבריאות העובד במשרד הבריאות, ומנהל "היוזמה לעתיד בריא 2020" במשרד הבריאות.

אבשלום וילן: שאלתי אם אתה רופא תעופתי במקצועך.

אלי רוזנברג: גם כן.

אבשלום וילן: אתה איש חיל האוויר או אל-על?

אלי רוזנברג: הייתי איש חיל האוויר 18 שנה.

יואב לבנה: נמצא כאן ד"ר רייכר, רופא רשות התעופה האזרחית.

יואב לבנה: התקנות האלה נעשו עם פרופ' יוסי ריבק שהיה בזמנו רופא רשות התעופה האזרחית; היום הוא בתפקיד בכיר יותר במשרד התחבורה.

אבשלום וילן: מישהו מהרופאים הוא גם טייס במקצועו?

יואב לבנה: אני לא יודע.

גלעד ארדן: היית פעם בהיריון?

גלעד ארדן: איך אתה מתיימר לחוות דעה בעניין הזה בכלל?

אבשלום וילן: קיבלתי פנייה מד"ר קלנר שהוא גם טייס ותיק וגם רופא ותיק, ולצערו הוא לא יכול היה להשתתף בדיון, אבל אני רואה שיש פה גם אנשים שמתמצאים בתחום התעופה וגם בתחום הבריאות.

גלעד ארדן: אנחנו תכף נשמע את כל שאלותיך בנושא, חבר הכנסת וילן.

גלעד ארדן: האם אתם רוצים להציג בעל-פה באופן כללי את השינויים המרכזיים.

יואב לבנה: השינויים המרכזיים הם מהות העדכון- -

גלעד ארדן: קודם כול מה זה תעודה רפואית.

יואב לבנה: עובד טייס לא יכול לטוס בלי שיש בידיו תעודה רפואית תקפה.

יואב לבנה: סוגי התעודות מתחלקים לשלוש: תעודה רפואית סוג 1 זה בעיקר לטייסים המסחריים, תעודת בריאות סוג 2 למחזיקי רישיון טייס פרטי לאווירון, הליקופטר, אז"מ, דאון, מצנח ממונע בלון חופשי- -

גלעד ארדן: אז"מ?

צביה בלאו: אווירון זעיר משקל.

יואב לבנה: - - ותעודה רפואית סוג 3 למפקח על תנועה אווירית.

אבשלום וילן: לפקח טיסה שיושב במגדל?

יואב לבנה: כן.

יואב לבנה: בתעודה רפואית סוג 1 אין שינוי; בתעודה סוג 2 אנחנו מבקשים, על סמך המלצת הארגון ובאישור רופא הרשות, כמובן, להאריך למבקש עד גיל 40 את תקפות התעודה משנתיים לחמש שנים; למבקש מעל גיל 40 להאריך משנה לשנתיים את התקפות; למבקש מעל גיל 50, ללא שינוי – שתישאר תקפות של שנה.

גלעד ארדן: "מבקש שגילו אינו עולה על 40 – 60 חודשים"; כמה היה קודם?

יואב לבנה: היה שנתיים.

גלעד ארדן: שינוי ניכר.

צביה בלאו: יש בפני אדוני התקנות הקודמות לשם השוואה.

גלעד ארדן: בסוג 2 – למבקש שגילו בין 40 ל-50 זה 24 חודש.

גלעד ארדן: כמה היה קודם?

ניר ימין: גם 24.

יואב לבנה: "למבקש עד גיל 40 – משנתיים ל-5 שנים".

גלעד ארדן: זה הבנתי.

גלעד ארדן: כמה בין 40 ל-50?

יואב לבנה: משנה לשנתיים.

ניר ימין: לא, זה היה 24 חודשים- -

צביה בלאו: לסוג 2 התוסף 40.

יואב לבנה: למבקש מעל גיל 40 – משנה לשנתיים; למבקש מגיל 50 – שנה, ללא שינוי.

ניר ימין: אני אקריא את זה שוב: תקנה 66(א) פסקה 2: "לתעודה רפואית לדרגת בריאות סוג 2- התקנה הקיימת: (א) למבקש עד גיל 50 – כלומר גם את הסיפה בין 40 ל-50 – 24 חודשים.

יואב לבנה: הוסיפו עוד קבוצת גיל ביניים.

גלעד ארדן: מתי הוסיפו?

צביה בלאו: עכשיו, בתיקון הזה.

גלעד ארדן: אתה צודק, הבנתי.

גלעד ארדן: אני שאלתי כמה היה קודם לבן 40-50.

יואב לבנה: לא היה קודם.

גלעד ארדן: היה קודם, אנשים היו בגילאים האלה.

גלעד ארדן: מה שחל עליהם זה עדיין שנתיים, וזה לא השתנה.

יואב לבנה: בסדר.

גלעד ארדן: תודה.

גלעד ארדן: "למבקש שגילו אינו עולה על 50?

יואב לבנה: ללא שינוי.

גלעד ארדן: אז השינוי היחיד הוא "למבקש שגילו אינו עולה על 40".

גלעד ארדן: מה קורה אם הוא הוציא את התעודה בגיל 39, היא תקפה ל-5 שנים?

יואב לבנה: לא.

יואב לבנה: מעל גיל 40 התקפות שלה הוא רק לשנתיים.

גלעד ארדן: זאת אומרת שאם הוא הוציא בגיל 39 היא תקפה ל-3 שנים עד גיל 42 במקום ל-5 שנים.

אבשלום וילן: עד גיל 41.

אבשלום וילן: הוא צריך להיבדק כל שנתיים.

גלעד ארדן: זה מה שאני שואל.

גלעד ארדן: אם אני בן 39 והוצאתי תעודה, על-פי התקנה היא צריכה לחול ל-5 שנים.

אבשלום וילן: הפרשנות שלי מחמירה: מעל גיל 40 צריך להיבדק כל שנתיים.

יואב לבנה: נכון.

אבשלום וילן: אם הגעת לגיל 41 ורואים שרק בגיל 39 נבדקת, אתה חייב לעבור בדיקה.

יואב לבנה: בדיוק.

יואב לבנה: אני מקבל את הפרשנות שלו.

גלעד ארדן: אז למה לא עשיתם סעיף שמסביר את זה?

גלעד ארדן: אתה יודע מה, אני לא מקבל את הפרשנות שלך.

גלעד ארדן: לדעתי, מבחינה משפטית אם אתם רוצים לחייב אדם בבדיקות רפואיות, שאני מניח שכרוכות בתשלום, זה צריך להיאמר במפורש לגביו; הפרשנות היא לא לרעת האזרח במצב כזה.

גלעד ארדן: כשאתה רוצה לשלול לו את הכושר, ולהגיד שרפואית זה לא בתוקף ל-5 שנים, אתה צריך לקבוע בתקנה למה זה לא בתוקף ל-5 שנים.

יואב לבנה: אדוני היושב ראש, שים לב, לא חייבנו באגרה יותר גבוהה אף על פי שהתדירות כאן היא פי 250 יותר נמוכה.

גלעד ארדן: אתה לא מבין אותי.

גלעד ארדן: יבוא בן אדם שהוציא בגיל 38.

גלעד ארדן: אתה כתבת שמבקש שגילו אינו עולה על 40, תוקף התעודה הרפואית שלו היא ל-5 שנים.

גלעד ארדן: אתה הסכמת עם חבר הכנסת וילן שאדם כזה יגיע לגיל 40, ואתה תגיד לו שעכשיו הוא צריך להוציא עוד תעודה רפואית כי הוא מעל גיל 40, והתעודה הרפואית כבר בתוקף שנתיים.

גלעד ארדן: השאלה מה גובר – האם זה שאתה מעל גיל 40 או שתוקף התעודה הרפואית הוא ל-5 שנים מיום שהוצאת אותה.

גלעד ארדן: האם אתם יכולים בינתיים לחשוב על ניסוח שיתייחס למקרה הביניים הזה לגבי כל הגילאים.

צביה בלאו: גם לגבי דרגת בריאות סוג 1 היה - -

גלעד ארדן: אמרתי, לגבי כל הגילאים.

יואב לבנה: זה קיים היום גם בסוג 1.

יואב לבנה: אתה מבקש מאיתנו לעשות שינוי אחורנית.

יואב לבנה: כשאתה בא לרופא, והוא רואה שאתה מתקרב לגיל 40 הוא מיידע אותך שמגיל 40 זה רק לשנתיים, הוא לא ייתן לו יותר מזה.

צביה בלאו: צריכים לקבוע סף כלשהו.

גלעד ארדן: זאת בעיה קשה, אני לא מצליח להסביר את עצמי.

גלעד ארדן: אתה יכול לנסות להסביר אותי, ניר?

ניר ימין: כן.

יואב לבנה: נוסיף הבהרה שהגיל קובע בלי קשר לבדיקה הקודמת.

לאה ורון: למה הכוונה הבהרה, מר לבנה?

לאה ורון: היושב ראש הציע לכם להסדיר את זה בתוספת לסעיפים.

גלעד ארדן: צריכים להכניס את זה לתקנה.

צביה בלאו: אני לא חושבת שצריכים לשנות את זה.

צביה בלאו: אני שואלת מה מוצע- -

גלעד ארדן: הקשבת לי קודם?

גלעד ארדן: אני בן 37, ונניח שהייתי עושה רישיון טיס עכשיו, ובגיל 38 הייתה מוענקת לי אחרי בדיקה רפואית, תעודה רפואית סוג 2.

גלעד ארדן: על-פי התקנה שלכם, כאשר ביקשתי אותה גילי לא עלה על 40, ולכן תוקפה הוא ל-60 חודשים.

גלעד ארדן: אני שאלתי וחבר הכנסת וילן אמר שעל פי הבנתו, כאשר אני אגיע לגיל 40 אתם תאמרו לי שהתעודה שלי בתוקף כבר שנתיים, ועכשיו צריך לבקש מחדש.

גלעד ארדן: השאלה שלי היא האם תעודתי תקפה ל-5 שנים או לשנתיים בלבד לאחר שעברתי את גיל 40, ואני צריך לבקש מחדש?

צביה בלאו: אני אענה בשאלה: לפי א' הקיים היום בתקנות הקיימות היום, אם אתה בן 49.5 והוצאת עכשיו רישיון – מה קורה?

צביה בלאו: אותו דבר.

ניר ימין: אתה תקבל לשנתיים, לפי המצב הזה, אחרי שתחצה את גיל 50 לא תקבל פתאום לשנה.

ניר ימין: זה בדיוק מה שהיושב ראש אומר.

צביה בלאו: צריכים סף מסוים.

יואב לבנה: אנחנו נכניס הערה שבכל מקרה בגיל 40 ובגיל 50 תיעשה בדיקה רפואית.

גלעד ארדן: אני לא רוצה שתהיה בדיקה רפואית בגיל 40 ובגיל 50.

גלעד ארדן: אם הוא הוציא בגיל 39.5 לא צריכים לעשות לו שוב בדיקה רפואית בגיל 40.

ניר ימין: אני לא חושב שצריך לתקן את התקנות, כי מה שאמרת עולה מהכתוב; אחרי שחצית את גיל 40 אתה כבר לא הופך למבקש- -

גלעד ארדן: אבל אני לא מרוצה מהתוצאה הזאת.

גלעד ארדן: אני מבין מה אתה אומר, אני מסכים איתך.

גלעד ארדן: הפרשנות שלי היא שאם התקנות יאושרו כמו שהן, אם בגיל 39.5 קיבלתי תעודה רפואית היא תקפה ל-5 שנים- -

ניר ימין: נכון.

ניר ימין: עד גיל 44.5.

גלעד ארדן: - - אבל אני לא מרוצה מזה כי אני רוצה שזה יחול עליו.

גלעד ארדן: כמו שחבר הכנסת וילן אמר, טובת הבטיחות היא שזה לא יהיה בתוקף 5 שנים בלי שום בדיקה רפואית נוספת כאשר הוא מטיס כלי טיס.

גלעד ארדן: אני מבין את הפרשנות שלך, והיא נכונה, כי בוודאי שכשדורשים מהאזרחי דרישות צריכים להגיד את זה במפורש, ואם לא אחרת, זה מתפרש לטובתו, הוא גם לא מבקש.

מאיר רייכר: אם בודקים מישהו, והוא כשיר לטיס בגיל כלשהו, הוא צריך לקבל את התעודה שלו לתקופה שנקבעה בחוק.

מאיר רייכר: אם הוא יבוא בגיל 39 ויקבל תעודה ל-5 שנים, אז אם הוא בסדר הוא יישאר עם התעודה שלו, כי הוא נמצא בקבוצה שהוא הצליח לעבור את זה.

מאיר רייכר: הוא לא משנה את הדיסקט ונעשה חולה מאוד אחרי שנתיים משום שיש לו תעודה; אם הוא יהיה חולה, הוא ידווח, כי בכל מקרה הוא חייב לדווח.

מאיר רייכר: אני לא חייב לגרוע ממנו את הזכות הזאת.

גלעד ארדן: אז בוא נבטל את כל העניין.

צביה בלאו: חובת הדיווח כבר קיימת בתקנות.

גלעד ארדן: נבקש מהם לדווח, למה בכלל לעשות בדיקות רפואיות?

אבשלום וילן: אתה מפרש הפוך את הפרשנות של החוק.

אבשלום וילן: אם הוא נבדק בגיל 39, אז הפעם הבאה שהוא צריך להיבדק היא בגיל 44, אלא אם הייתה לו מחלה, והוא דיווח.

צביה בלאו: בתקופת הביניים בין הבדיקות הוא צריך לדווח.

גלעד ארדן: זה לא קשור בכלל לתקנות האלה.

אבשלום וילן: פה מתבקשת השאלה למה קבעתם 40 כסף?

אבשלום וילן: כי לפי ההסתברות והסטטיסטיקה, בין גיל 40 ל-50 מתחילות מחלות כלי דם וכל מיני דברים אחרים.

אבשלום וילן: אז הטענה שלך שבגיל 39 הוא נבדק איננה נותנת תשובה להסתברות הסטטיסטית.

אבשלום וילן: לכן הפרשנות שלי הייתה שגם אם הוא נבדק בגיל 39 הוא שייך לקטגוריה של 40-50, והוא צריך להיבדק פעם בשנתיים.

אבשלום וילן: אחרת מה עשית, בשביל מה כתבת את הגבולות האלה?

מאיר רייכר: יכול להיות שזה נכון במידה מסוימת משום שהפער בין שנתיים לבין חמש שנים גדל, ותחלואה יכולה לקרות.

מאיר רייכר: כאשר זה היה רק שנתיים, זה איכשהו נסבל כי זה פחות משנתיים.

מאיר רייכר: הבנתי אותך.

מאיר רייכר: חלק ממה שאמרתי ענה לך על השאלה.

גלעד ארדן: ענה על השאלה באופן תיאורטי, לא לשביעות רצוני כי אני לא מרוצה מהתוצאה שאם במקרה אדם עשה רישיון בגיל 40, הוא יצטרך להיבדק בגיל 42, ואם הוא עשה בגיל 39.5 הוא יצטרך להיבדק בגיל 44.5.

גלעד ארדן: אתם עשיתם את זה על-פי אמנת שיקגו ועל-פי הרפואה, ואני מעוניין לראות איך אמנת שיקגו מתייחסת לנושא הזה.

גלעד ארדן: השאלה היא האם אמנת שיקגו איתכם כאן.

יואב לבנה: המרווחים והתקפות מועתקים מנספח 1 באמנת שיקגו.

גלעד ארדן: אבל יכול להיות שבאמנת שיקגו יש התייחסות גם למקרי הביניים.

צביה בלאו: בוודאות לא.

אבשלום וילן: יש לי שתי שאלות:

אבשלום וילן: אם טייס סובל מלחץ דם ומאוזן בתרופות, אסור לו להטיס?

מאיר רייכר: מותר לו.

אבשלום וילן: כלומר אם הוא מאוזן, ויש לו אישור רפואי, אין לו בעיה.

צביה בלאו: גם סוכרת.

גלעד ארדן: יש לי ניסוח.

גלעד ארדן: אם מבקש אינו מעל גיל 40 והגיע לגיל 40, יראו את מועד התעודה כאילו הוצאה בגיל 40.

גלעד ארדן: כלומר זה ייתן לו עוד 2 מקסימום.

גלעד ארדן: כי אם אמרו שזה תקף לשנתיים מעל גיל 40, אז אם הוא הוציא את זה לפני גיל 40, והוא חצה את גיל 40 באמצע, מגיל 40 זה לכל היותר יהיה בתוקף עוד שנתיים.

גלעד ארדן: אותו דבר לגבי 40 עד 50.

גלעד ארדן: לכל היותר זה יהיה בתוקף עוד שנה.

גלעד ארדן: אלה שתי הקטגוריות בסך-הכול.

ניר ימין: גם בסוג 3.

גלעד ארדן: נכון.

עמרי טלמון: במקרה מצאתי בתיקי את אמנת שיקגו, ואני תכף אסתכל.

גלעד ארדן: אתה הבנת את ההערה שלי?

עמרי טלמון: כן, הבנתי את ההערה שלך.

עמרי טלמון: ברפרוף ראיתי שיש דיון שלם אם זה 1 בחודש או 30 בחודש.

עמרי טלמון: יכול להיות שלא התייחסו.

עמרי טלמון: מיום שאני התחלתי לטוס – למעלה מדור – הרפואה התעופתית שינתה פניה; פעם הכוונה הייתה להוריד לשמים מי שאפשר, והיום הכוונה היא להעלות לשמים את מי שאפשר.

גלעד ארדן: שמתי לב.

גלעד ארדן: אנחנו מובילים בעולם בגיל המותר לטייסים.

יואב לבנה: לא מובילים.

גלעד ארדן: בטיסות מסחריות.

עמרי טלמון: מעולם לא היינו, ולעולם לא נהיה.

עמרי טלמון: בקנדה, למשל בכלל אין הגבלה.

גלעד ארדן: אנחנו העלינו ל-65- -

יואב לבנה: בכל העולם זה 65.

גלעד ארדן: בעקבותינו.

גלעד ארדן: אנחנו היינו ראשונים.

גלעד ארדן: זה מאוד מעניין שאני יודע את זה, ואדוני לא יודע את זה- -

יואב לבנה: אנחנו לא היינו ראשונים.

גלעד ארדן: בין הראשונים שהעלינו ל-65.

יואב לבנה: בין 100 הראשונים.

אברהם קמחי: אני בן 70, ואני הייתי אחד הראשונים שטס אחרי גיל 65.

אברהם קמחי: אנחנו לא היינו ראשונים, התחברנו לטובים.

אברהם קמחי: בקנדה אין מגבלת גיל ומעולם לא הייתה.

עמרי טלמון: המטרה של הרפואה התעופתית היא לא להחליט שמי כשיר לא יטוס, אלא מי שנראה על פניו לא כשיר איך לעשות כך שיטוס.

עמרי טלמון: הערה שנייה: למה צריך בדיקות רפואיות?

עמרי טלמון: אתה אמרת, בשביל בטיחות טיסה.

עמרי טלמון: בעניין הזה ה-ASF – Air Safety Foundation – בארצות-הברית עשה סטטיסטיקה על 22,500 תאונות במשך 10 שנים שבהן טסו 250 מיליון שעות.

עמרי טלמון: אלה מספרים שנראים אצלנו בדיוניים לחלוטין.

עמרי טלמון: שיעור התאונות שבהם יש medical cause or factor אמיתיים הוא חצי אחוז.

עמרי טלמון: כלומר אם בן אדם טס שיכור זאת לא בעיה רפואית, זאת בעיית משמעת; או אם הוא הורעל מ-Co, אז ברור שזה הרעלה רפואית, אבל זאת תקנה טכנית.

גלעד ארדן: אדוני בוודאי גם זוכר שמשרד התחבורה שלנו הוא בין היחידים שלא מחייב בדיקות סמים לטייסים לעומת מדינות אחרות בעולם.

עמרי טלמון: מסתבר שהבעיה הזאת לא קיימת בארץ.

עמרי טלמון: אני מתעסק גם בחקירת תאונות- -

גלעד ארדן: הטייסים לא סיפרו לך שהם צורכים סמים?

עמרי טלמון: לא סיפרו לי.

גלעד ארדן: מאוד מעניין.

גלעד ארדן: אז, כנראה, היא לא קיימת באמת.

עמרי טלמון: כמה מחבריי הטובים ביותר הם טייסים וגם בארצות-הברית מספר הטייסים שמשתמשים בסמים לא ברור, אבל מספר התאונות ברור, והוא נמצא כאן ברשימה.

עמרי טלמון: אז יוצא שכל הנושא הרפואי שונה בתכלית, כלומר מערכת הבדיקות האמריקנית מספקת בהחלט, לפי מבחן התוצאה.

עמרי טלמון: אבל הלכו שלב יותר רחוק: בדקו את כל האוכלוסייה שבה אין בכלל צורך בבדיקות רפואיות – דאונים, אז"מים ובלונים.

עמרי טלמון: מה שיעור התאונות שם בגלל סיבות רפואיות?

עמרי טלמון: חצי אחוז.

עמרי טלמון: זאת אומרת שכושר הניבוי של הבדיקות האלה לגבי ההסתברות שלאדם לא תקרה תאונה בגלל סיבות רפואיות היא נמוכה מאוד או בכלל לא קיימת.

עמרי טלמון: לכן בבדיקה מודרנית אנשים התחילו לשאול את עצמם בדיוק את השאלה שאתה שאלת, למה צריך את הבדיקות האלה.

עמרי טלמון: הצעד הראשון נעשה בארה"ב בחוק ה-light sport aviation שנחקק לפני שנה או שנתיים, שמתייחס למטוסים יותר גדולים מאז"מים אבל קטנים יותר מהצסנה.

עמרי טלמון: מי שטס פחות ממה שדורש ה-LSA, צריך רק רישיון נהיגה, אין בדיקות רפואיות בכלל.

עמרי טלמון: זאת אומרת, הטרנד הוא להאריך עד כדי ביטול.

עמרי טלמון: לעניין האמנה.

עמרי טלמון: באמנה יש שתי דרגות: הדרגה הראשונה זה הסטנדרט, שמדינה שחברה באמנה צריכה למלא אחריו, אלא אם כן היא מגישה הבדלים- -

יואב לבנה: היא גם צריכה להגיש הבדלים גם על המלצות, זה אותו משקל של מבדק שעושים לך.

יואב לבנה: אתה צריך לדווח גם על חריגה מסטנדרט וגם על חריגה מהמלצה.

עמרי טלמון: אם מדינה תבחר הבדלים, המדינות האחרות יודעות שאצלן זה שונה ונוהגות בהתאם אם יש לך מקום.

עמרי טלמון: יש גם המלצות לא מחייבות.

עמרי טלמון: המלצות כאלה אומרות שהיו חילוקי דעות בוועדה שהחליטה על הסטנדרט והחליטו להכניס את דעת המיעוט כהמלצה.

עמרי טלמון: מה עושים בארץ הקודש?

עמרי טלמון: לוקחים את ההמלצה ועושים ממנה סטנדרט.

עמרי טלמון: כל התקנה הזאת מלאה באותו סגנון.

עמרי טלמון: באמנה נאמר בפרק הזה 60 חודשים עד גיל 40, ו-24 חודשים אחרי זה יש המלצה לא מחייבת ומדברת על 60, 24, 12, ואותו דבר ביחס ל-3.

עמרי טלמון: כשנגיע לנשים בהיריון נראה אותו דבר.

עמרי טלמון: לוקחים את ההמלצה הלא מחייבת והופכים אותה למחייבת.

גלעד ארדן: מה זאת אומרת, זאת זכותם.

יואב לבנה: רופאי המנהל החליטו לאמץ את זה.

עמרי טלמון: למה צריך להחמיר כשלא צריך?

עמרי טלמון: המטרה היא להחמיר?

גלעד ארדן: כי מדובר בבטיחות.

יואב לבנה: זה להקל, זה לא להחמיר.

ניר ימין: זה להקל ביחס לתקנות הקיימות, אבל זה לא ביחס לאמנת שיקגו.

עמרי טלמון: הוצאת את העז מהחדר, זה מה שעשית.

עמרי טלמון: למה הכנסת את העז מלכתחילה?

גלעד ארדן: איזו עז?

עמרי טלמון: עושים תקנות מחמירות, ואז נותנים לך איזה גזר קטן, ואומרים לכך שעושים לך טובה.

עמרי טלמון: אם רוצים לאמץ את התקנות של ה-AKO או של ה-FAA, נא לאמץ אותן ולא לקחת את הכי מחמירות.

עמרי טלמון: יש סטנדרט, בואו נלך לפי הסטנדרט.

גלעד ארדן: ה-FAA לא דורש את זה?

עמרי טלמון: בשום פנים ואופן לא.

אברהם קמחי: בשום מקום אין שם.

עמרי טלמון: אין דבר כזה.

עמרי טלמון: ה-FAA זה 5, 3, אם אני לא טועה.

עמרי טלמון: הוא אפילו לא הולך לפי הסטנדרט.

עמרי טלמון: ככה גם עם נשים בהיריון.

גלעד ארדן: אני רוצה לשמוע את הרופא של משרד הבריאות.

אלי רוזנברג: אני חדש בתפקיד- -

גלעד ארדן: שיהיה לך בהצלחה.

אלי רוזנברג: תודה רבה.

אלי רוזנברג: נודע לי אתמול על הדיון, ועשיתי קצת שיעורי בית, וגם דיברתי עם רופא המנהל הקודם ועם כמה רופאים תעופתיים בכירים.

אלי רוזנברג: ההרגשה של כולם הייתה שיש טעם לדון לעומק בסוגיה הזאת ובשינויים המז'וריים האלה הואיל וננקט פה צעד לבית שמאי.

אלי רוזנברג: יש גישה של ה- Joint Aviation Authoruty ושל ה-FAA, ובהחלט בחלק מהסעיפים אני יכול להסכים, לדוגמה בנושא של התקופות עם התיקון שהצעת.

אלי רוזנברג: אבל בדברים אחרים, לדוגמה בנושא ההיריון אצל האוסטרלים זה עד שבוע 30.

אלי רוזנברג: חבר הכנסת וילן שאל בעניין הסכנה; השאלה לדוגמה בתופעת בחילות הבוקר היא עד כמה זה שכיח ומשבית.

אלי רוזנברג: הרי יש עלות-תועלת לכל דבר, ואנחנו רוצים שנשים תוכלנה לטוס בדיוק כמו גברים, ולכן הראייה הכוללת שלי בתור נציג משרד הבריאות, רופא תעופתי ומנהל מחלקת בריאות העובד היא שאנחנו, אנשי המקצוע, צריכים לשבת על המדוכה של כל ההוראות האלה ולבחון את התקנות שבביצוע, שהן לא מחמירות מדי ולא מקלות מדי.

אלי רוזנברג: אפשר ללכת תמיד לפי בית שמאי.

אלי רוזנברג: לכן גם בנושא הנשים, ארגומטריה – בדיקת ה-stress – שצריך לעשות כל שנה, ואפילו לפי ה-JA אם אין גורמי סיכון משמעותיים כמו מקרים לב, לא מחייבים לעשות את הבדיקה הזאת.

אלי רוזנברג: אני לא אכנס לעוד פרטים – בסך-הכול הראייה שלי ושל עוד אנשי מקצוע היא- -

גלעד ארדן: אני מצטער, אנחנו לא נוכל להמשיך כי אנחנו כבר מעבר לזמן הדיון הזה.

יואב לבנה: הנושא הזה לא "נשלף", הוא על-ידי מחלקה רפואית של ארגון התעופה הבינלאומי באישור פרופ' ריבק שבדק את זה- -

גלעד ארדן: התקופה שהכנסת שימשה חותמת גומי של משרדי הממשלה חלפה לה, ולא רק שהיא לא תהיה כזאת יותר, אנחנו נלך ונוסיף ונבקש ממשרדי הממשלה לראות חומרים כדי לוודא שתהליך קבלת ההחלטות היה תהליך מקצועי ומקיף.

גלעד ארדן: אני חלילה לא מטיל ספק במקרה הנוכחי; אני רק אומר שאם התקנה הזאת הייתה בקונצנזוס יכול להיות שהייתי מקריא ומצביע.

גלעד ארדן: כאשר יש התנגדויות ולא הוגשה לוועדה לא האמנה שאתם שואבים ממנה, לא העבודה המקדימה- -

יואב לבנה: - - -

גלעד ארדן: לא, אדוני, כרגע לשלוף לנו ולשים על השולחן זאת לא הכוונה.

גלעד ארדן: כאשר המשרד לא מגיש מראש את הדברים שעליהם הוא הסתמך, כפי שאתה אומר שזה מבוסס על דוח של צוות רפואי- -

צביה בלאו: על נספח 1 לאמנת שיקגו.

גלעד ארדן: אבל לא שלחתם לנו את נספח 1 של אמנת שיקגו.

צביה בלאו: זה מסתמך על זה, אבל זה אומץ על-ידי מדינת ישראל.

יואב לבנה: אתה חתום על זה, ישראל חתומה על אמנת שיקגו.

גלעד ארדן: אני אישית לא חתום על זה, ואני כבר ראיתי הרבה דברים שאתם חתמתם עליהם ואו אימצתם אותם כמו התקינה האירופית, שכשלא נוח לכם אתם לא לוקחים משם בדיוק את כל מה שאתם רוצים.

גלעד ארדן: יש כאן טענות שמדינות אחרות שלא פחות חרדות – ואני בוודאי חרד לבטיחות הטיסה – עשו דברים שונים.

גלעד ארדן: אז אני מבקש שהמשרד יראה לי מספר דוגמות כאלה ממדינות מובילות בתחום התעופה והרגולציה בתחום התעופה כדי שלחברי הכנסת יהיו מספיק נתונים כדי לקבל את ההחלטה כשהם מצביעים.

גלעד ארדן: כך זה לגבי נושא של נשים בהיריון שעדיין לא נכנסנו אליו לעומק, אבל עובדה שהרופא מטעם משרד הבריאות אומר דברים אחרים ממה שאתם אומרים בעניין הזה.

גלעד ארדן: כמו-כן לגבי נושאים אחרים שהעליתי, ובפרט בנושא אחד שאני דווקא רוצה ללכת בו לחומרה בעניין אנשים שמגיעים לגיל שבו התוקף של התעודה הרפואית מתקצר.

גלעד ארדן: אני מבקש להוסיף סעיף שמבהיר שמי שהגיע לגיל שבו התוקף של התעודה אמור להיות קצר יותר, לכל היותר התעודה שבידו תחול לפי המשך הקצר.

גלעד ארדן: כלומר, אם הוצאתי תעודה בגיל 39 תוקפה לא יהיה ל-5 שנים, אלא תוקפה עד גיל 42, כי ברגע שהגעתי לגיל 40 אני חייב לעבור בדיקה רפואית כל שנתיים, וכן הלאה לגבי כל הגילאים הגבוליים.

גלעד ארדן: אני מבקש גם לראות תיקון נוסח בעניין הזה, וכשזה יגיע אלינו אנחנו נקבע מחדש את התקנה.

גלעד ארדן: כיוון שזוהי תקנה שיש לה השלכות בטיחותיות, אני מבקש מכם לעשות את זה במהרה.

אבשלום וילן: יש לי עוד הערה.

אבשלום וילן: שר התחבורה הוא חבר כנסת, והוא איננו יכול לכתוב במכתב רשמי "רב אלוף (מיל')" משום שאלה לא תקנות חיל האוויר, אלא תקנות הטיס.

אבשלום וילן: קראתי בשבת שהוא גם מועמד ראוי לראשות הממשלה.

אבשלום וילן: אאחל לו הצלחה; אבל הוא שר- -

גלעד ארדן: דווקא לך זה יכול להועיל כי אדוני יוכל לכתוב "אלוף משנה – או סגן אלוף – (מיל'), סיירת מטכ"ל", לדוגמה.

אבשלום וילן: לא זה ולא זה, ואין שום קשר.

אבשלום וילן: אני מכבד מאוד את היותו רב אלוף במילואים, אבל כשהוא מגיש לוועדת הכלכלה של הכנסת תקנות הוא צריך לחתום בחותמת הרשמית כחבר כנסת וכשר.

אבשלום וילן: ואם הוא ראש ממשלה הוא יחתום "חבר הכנסת, ראש הממשלה", כמקובל במקומותינו.

צביה בלאו: על התקנות עצמן הוא חתום רק כשר.

אבשלום וילן: זאת כנסת.

אבשלום וילן: אני מכבד את הרב-אלוף, והכול בסדר, רק כרגע הוא בתפקיד אזרחי, והוא צריך להקפיד.

גלעד ארדן: תודה.

גלעד ארדן: הישיבה נעולה.